**Cyfarfodydd Tiwtoriaid**

**7 Rhagfyr 2020** (15 yn bresennol)

|  |
| --- |
| **Cwestiynau gramadegol** |
| **Mae nifer o bobl a sefydliadau yng Nghymru yn ysgrifennu 'Os hoffech chi?' Ydy hyn yn gywir gan taw'r amodol sy'n defnyddio 'Pe' fel rheol ac nid 'Os' ?**  Yn ramadegol, mae 'os hoffech chi' yn wallus. 'Pe' ydy'r cysylltair y dylid ei ddefnyddio i gyflwyno cymal amod yn yr amser amherffaith, felly 'pe hoffech chi' sy'n gywir. Mae'n debyg bod defnydd o 'os hoffech chi' wedi dod yn gyffredin oherwydd ein hawydd i efelychu'r ymadrodd Saesneg 'if you like'. Er bod "os liciwch chi" yn gyffredin ar lafar mewn rhai ardaloedd, am ryw reswm, dydyn ni ddim yn defnyddio ffurf gryno "hoffi" yn yr amser presennol/dyfodol yn yr un ffordd. Mae'n bosib mai dyna pam rydyn ni'n troi at y ffurf 'hoffech' ac wedyn rydyn ni'n defnyddio 'os' gan mai prin iawn ydy'r defnydd o 'pe' ar lafar y dyddiau hyn a phrin yw ‘pe hoffech chi’ yn ysgrifenedig hyd yn oed. O safbwynt y dysgwyr, gofynnwch iddynt dderbyn hyn fel ymadrodd. |
| **Oes collnod yn ma’s. Os oes, pam?**  Daw ma’s/mas o’r gair maes a dyna’r rheswm dros y collnod. Ceir y gair maes yng nghyfreithiau Hywel Dda yn y bedwaredd ganrif ar ddeg ac mae’n gyffredin gan William Williams Pantycelyn. Fodd bynnag, mas yw’r odl gan Bantycelyn. Argymhellir na ddylid defnyddio collnod wrth fireinio’r cwrs Mynediad. |
| **Oes cysylltnod yn pen-blwydd?**  Oes, achos ceir dau air unsill yma (fel cyd-fyw, ail-greu). |
| **Pam dyw ‘braf’ ddim yn treiglo?**  Benthyciad o’r gair ‘brave’ yw braf ac ar y cyfan, dyw geiriau benthyg ddim yn treiglo (e.e. gêm, golff, garej). Efallai bydd rhai o’r dysgwyr yn gyfarwydd â’r llyfr ‘Brave New World’ gan Aldous Huxley – yma gwelwn ni enghraifft o ‘brave’ yn golygu rhywbeth fel ‘’fine’. |
| **Ydy / Mae Yn yr ysgol, wnes i ddysgu 'ydy' i gwestiwn ac 'mae' i ddatganiad cadarnhaol. e.e. Mae'r dyn yn dal / Ydy'r dyn yn dal? Felly... Pam 'mae' ar ol Pam? / Lle? / Pryd? /Sut? Ond 'ydy' ar ôl 'Beth' / 'pwy?' / 'Faint' ?! Wedyn pam Pwy sydd...?!' (dim 'mae' neu 'ydy' o gwbl!!) Maen nhw i gyd yn meddwl 'is' yn Saesneg!**  Rhaid cyflwyno’r rheolau gwahanol yn raddol wrth i’r dysgwyr symud trwy’r lefelau. Ar gyfer lefel Mynediad, mae’n ddefnyddiol dysgu Pwy/Beth/Faint yw/ydy a chael y dysgwyr i lafarganu hyn. Ond ceir isod adran Help Llaw sy yn Uwch 3 i geisio gosod y rheolau yn syml:  **Help llaw – mae, sy, ydy/yw**  Dyma rai canllawiau i wybod y gwahaniaeth rhwng **yw/ydy**, **sy** a **mae**.   1. **yw/ydy**  |  |  |  | | --- | --- | --- | | Pwy  Beth  Faint  Pa + [rhywbeth] | **yw** | + enw/rhif pendant  + rhagenw |   Pwy yw’r tiwtor? Pwy yw tiwtor y dosbarth? Pwy yw e?  Beth yw’r broblem? Beth ydy gwaith Tom? Beth ydy hi?  Faint ydy’r tri? Faint yw ei hoed hi? Faint yw hwn?  Pa un yw’r cogydd? Pa rai ydy ei blant 3? Pa gar yw e?   1. **Sy**  |  |  |  | | --- | --- | --- | | Pwy  Beth  Faint  Pa + [rhywbeth] | **sy** | + berfenw  + enw/rhif amhendant  + ansoddair  + arddodiad |   Pwy sy’n gwybod? Pwy sy’n feddyg? Pwy sy’n gyflym? Pwy sy yn y tîm?  Beth sy’n bod? Beth sy’n fawr ac yn ddu? Beth sy ar y teledu?  Faint sy’n dod? Faint sy’n athrawon? Faint sy’n frwnt? Faint sy yn y dosbarth?  Pa un sy’n mynd? Pa un sy’n ddeunaw? Pa grys sy’n lân? Pa blant sy yn y grŵp yma?  Sylwch bod modd defnyddio:   |  |  |  | | --- | --- | --- | | Beth | **yw** | + berfenw  + enw/rhif amhendant |   ond dim ond pan fyddwch chi’n gofyn am **ddiffiniad**.  Beth yw twll du?  Beth yw “government” yn Gymraeg?  Beth yw rhedeg traws gwlad?  Hefyd, gallwch chi ddefnyddio   |  |  |  | | --- | --- | --- | | Faint | **yw** | + berfenw  + enw/rhif amhendant |   ond dim ond pan fyddwch chi’n gofyn am **gost**.  Faint yw petrol? – How much is petrol?  Faint yw tair (torth)? – How much are three (loaves)?  Faint yw blawd? – How much is flour (in price)?   1. **Mae**   Ym mhob achos arall, byddwn ni’n defnyddio **mae.**   |  |  | | --- | --- | | Ble  Pryd  Sut  Pam  Arddodiad + [gair cwestiwn] | **mae** |   Ble mae’r tiwtor? Ble mae tiwtor y dosbarth? Ble mae e?  Pryd mae’r ddrama? Pryd mae ffair yr ysgol? Pryd mae hon?  Sut mae’r tywydd? Sut mae tad Siân? Sut mae hi?  I bwy mae’r anrheg? O ble mae hi’n dod? Am beth mae e’n siarad?  Sylwch ar y gwahaniaeth rhwng:  Faint o’r gloch ydy hi?  Am faint o’r gloch mae hi/mae’r rhaglen?  Mae hyn yn golygu mai **mae** sy’n dilyn:   |  |  |  | | --- | --- | --- | | Pwy  Beth  Faint  Pa + [rhywbeth] | **mae** | + [rhywbeth/rhywun] + berfenw |   Pwy mae e’n ei ddysgu? Pwy mae Siân yn ei hoffi? Pwy mae Mark yn ei ddysgu?  Beth mae hi’n ei wneud? Beth mae’r cŵn yn ei fwyta? Beth mae draenog yn ei yfed?  Faint mae’r cymdogion yn ei wybod? Faint mae’r cwmni yn ei dalu? Faint mae siocledi yn Aldi yn eu costio?  Pa un mae e’n ei nabod? Pa gêm mae dy fab yn ei chwarae? Pa raglenni mae plant yn eu gwylio?  Sylwch eto ar y gwahaniaeth rhwng **yw/ydy** a **mae** yn y canlynol:  Beth yw hi?  Beth mae hi’n ei gofio?  Pwy ydy Aled?  Pwy mae Aled yn ei weld?  Faint yw hwn?  Faint mae hwn yn ei gostio? |
| **Mynediad Uned 8 - tudalen 63 Be' wyt ti'n licio ei ddarllen? Be' dach chi'n ei wneud penwythnos nesa? Be dach chi'n ei licio ar y teledu? Sut mae esbonio hyn i ddysgwyr?**  Mae hwn yn gysyniad anodd iawn gan nad yw’r dysgwyr yn deall **ei**. Rhaid egluro bod y berfenw yn treiglo pan fydd cwestiwn yn dechrau gyda Pwy/Beth/Faint. Rhaid pwysleisio hefyd nad yw’n ddiwedd y byd os na fyddan nhw’n treiglowrth siarad – bydd pawb yn deall. Aed ymlaen i egluro’r patrwm treiglo:  Pwy dych chi’n ei weld? (arferol); Pwy dych chi’n ei gweld? (os gwyddoch bydd y person yn gweld merch); Pwy dych chi’n eu gweld? (os gwyddoch fod y person yn gweld mwy nag un person).  Beth dych chi’n ei wneud? (arferol); Beth dych chi’n eu gwneud? (os y cyfeirir at fwy nag un peth)  Wrth fireinio’r cwrs Mynediad, argymhellir cyflwyno ‘Beth dych chi’n (ei) wneud?’ Gobeithir y bydd hynny’n helpu tiwtoriaid i egluro bod hwn yn rhywbeth i’w dderbyn a pheidio â phoeni amdano, ac nad oes angen ynganu’r ‘ei’. |
| **Beth yw’r gwahaniaeth rhwng ‘oes’ ac ‘ydy’?**  Ar un lefel, mae’r ateb yn syml iawn:  Oes gyda rhywbeth amhendant (Is there a? Are there any)  Ydy gyda enw, rhagenw neu rywbeth pendant?  Er mwyn gwneud yn siŵr bod pobl yn deall y gwahaniaeth rhwng rhywbeth pendant ac amhendant, gellir cael y dysgwyr i godi llaw wrth i chi alw rhywbeth pendant (neu godi yn y dosbarth wyneb-yn-wyneb), e.e.  llyfrau (amhendant)  y llyfrau (pendant)  llyfrau Ffrangeg (amhendant)  llyfrau Molière (pendant)  y ceir (pendant)  y ceir gwyrdd (pendant)  ceir gwyrdd (amhendant)  ceir gwyrdd Mazda (pendant) |
| **Nadolig** |
| Atgoffwyd pawb am y digwyddiadau Nadoligaidd ar y wefan genedlaethol: <https://dysgucymraeg.cymru/digwyddiadau-nadolig/>, gan gynnwys y sesiynau coginio byw sy’n weddill:  11 Rhagfyr – Coginio gyda Eluned Davies Scott  18 Rhagfyr – Coginio gyda Ameer Rana  Mae pob sesiwn yn dechrau am 6pm.  Bydd Dafydd Iwan yn cynnal cyngerdd arbennig i’r Ganolfan Dysgu Cymraeg nos Iau, 17 Rhagfyr am 8pm ar dudalen Facebook/learncymraeg ac ar blatfform AMAM. |
| Cyfarfod nesaf: 14 Rhagfyr am 2pm – Trafod cwestiynau gramadegol |